title: "Deutschland (Skep, 1924)"
text: "Di Deutschland waar somtirs uk Deutschland IV n\u0113mt, det em forskeligi Skeepen me di Noom Deutschland beeter \u00fctenachtler hual k\u00fcr. J\u00fc wiar en Liinienskep, wat me h\u00f6\u00f6r Dampmaskiin fuaral aur di Atlantik faar skul. Di Reederii wiar di HAPAG. Bi di Forseenking \u00f6n di 3. Mai 1945 sen masi Mensken omkemen.\n\nDie Deutschland waar \u00fcs Jest fan fjuur Skeepen becht, en t\u00f6 di salev Tir waar uk dit Sesterskel Albert Ballin becht. Di 27. Marts 1924 waar j\u00fc \u00f6n Tiinst nomen. J\u00fc l\u00f6p naa Southampton en achter\u00f6n naa New York. 1929 fing di Deutschland nii Maskiinen en k\u00fcr da 19 Kneten (Fuarof 16 kn) faar. 1933 wwaar dit Skep leenger maaket (197 m, fuarof 183,73 m) en nii formeeten (21.046 BRT, fuarof 20.602 BRT). Dit Skep her uk Kabiinen fuar 180 Pasajiiri \u00f6n di jest Klas, 400 \u00f6n di taust Klas en 935 \u00f6n di tr\u0113r Klas. Di Deutschland her tau Skr\u00fc\u00fcwen en fjuur Meesten.\n\n\u00d6n di Krich\nFan't Jaar 1940 \u00f6n waar j\u00fc \u00fcs Uuniskep fuar di Krichsmariini \u00f6n Gotenhafen n\u00fctet. \u00dcs 1945 fl\u00fccht Mensken en \u00f6nsk\u00f6\u00f6ten Soldaaten aur di Uastsee skul, k\u00fcr di Deutschland ombi 70.000 Mensken fan Uastpreu\u00dfen en Weestpreu\u00dfen naa Weesten fo.\n\n\u00d6m di Aprilmuun fan 1945 waar di Deutschland \u00fcs Lazaretskep ombecht, en em bigenti, dit Skep wit \u00f6nt\u00f6maalin. Em her man bluat F\u0101rev fuar di Skostiiner, en \u00f6n jen k\u00fcr em \u00fcp jen Sir uk en Ruar Kr\u00fcts maali. Di 3. Mai 1945 waar dit Skep ii\u00f6 \u00f6n di L\u00fcbecker Bucht bi Neustadt fan di salev Fliigers \u00f6ner Weeter sk\u00f6\u00f6ten, hoken uk di Cap Arcona en di Thielbek forseenket. - \u00d6n di Deutschland wiar niin KZ-Insasen man maning Soldaaten en Manskep fan't Skep. Ombi 80 Man k\u00fcr jit fan Buurt kum jer dat di Deutschland forseenket waar.\n1948 waar dit Wrak leftet en \u00fcp Skramel braacht.\n\n Literatuur \n Roy Nesbit: Cap Arcona. Atrocity or accident? In: Aeroplane Monthly'', issue June 1984 (engl.)\n\nLuki uk jir \n Details zum Schiff (engl.)\n\nFutnooten \n\nSkep\nSkep (Forseenket 1945)\nKr\u00fctsfaartskep (D\u00fctskl\u00f6n)"